Публикувана: 02 Apr 2020 11:18
Обновена: 07 Jul 2020 09:37
Малко футболисти знаят повече за Манчестър Юнайтед от времето на сър Алекс от бившия капитан на "червените дяволи" Гари Невил. Той прекара 20 години в клуба и бе един от най-верните бойци на шотландеца.
Бившият бранител разказа интересна история за това как Фърги е избирал футболистите, които да привлече на "Олд Трафорд". И въпреки че имаше и немалко провали в селекционните му методи, успехите му доказват, че отлично е знаел какво прави.
По време на 26-годишното си управление в Юнайтед, Фъргюсън завоюва 13 титли от Висшата лига, пет трофея от турнира ФА къп, четири Купи на лигата, две Шампионски лиги, Междуконтиненталната купа, Световното клубно първенство и Суперкупата на УЕФА.
Шотландецът приключи своята блестяща ера в клуба през пролетта на 2013-а и "дяволите" вече почти седем години не могат да се опомнят след пенсионирането на легендата.
Фърги на девет пъти счупи клубния рекорд при привличането на нови футболисти: Гари Палистър (2,3 милиона паунда), Рой Кийн (3,75 милиона), Анди Коул (7 милиона), Яп Стам (10,75 милиона), Дуайт Йорк (12,6 милиона), Рууд ван Нистелрой (19 милиона), Хуан Себастиан Верон (28,1 милиона), Рио Фърдинанд (29,1 милиона) и Димитър Бербатов (30,75 милиона).
Сумите, платени за Кийн, Коул, Ван Нистелрой, Верон, Фърдинанд и Бербатов, бяха и британски рекорди по онова време, въпреки че като правило Фъргюсън избягваше да подписва с утвърдени играчи от световна класа.
"Имаше три категории в политиката му - заяви Невил пред Sky Sports. - Той искаше да промотира младоци, когато е възможно. Това беше №1 за него, преди дори да погледне какво се случва на външния пазар.
№2 беше да следи за най-добрите във Висшата лига. За такива, на които може да се довери, все още имаха накъде да се развиват и имаха перспективи да останат дълго време в отбора. Говорим за фигури като Гари Палистър, Стив Брус, Уейн Рууни, Рио Фердинанд, Робин ван Перси.
И накрая винаги искаше да прибави международни таланти, с които да работи, да ги развива и да ги превръща в страхотни играчи: Неманя Видич, Петер Шмайхел, Патрис Евра, Кристиано Роналдо, Оле Гунар Солскяер.
Той много рядко се впускаше в света на големите звезди и в момента подобна е тактиката на Пеп Гуардиола в Манчестър Сити. Сър Алекс изпитваше глад, когато правеше селекция.
По отношение на продажбите на играчи той се отърваваше от някого или когато той вече не беше достатъчно добър, или когато усети, че поставя под въпрос авторитета му. Беше безпощаден към подобно отношение. Във всички свои интервюта той говореше за контрол, авторитет и дисциплина.
Стратегията на Юнайтед беше като много бавна конвейерна лента. Няколко идваха и няколко си заминаваха. Никога не се правеше мащабно прекрояване на състава. Беше контролиран процес. Имаше шест-седем млади играчи, 10 на средна възраст и трима-четирима над 30."
Брус (825 000 британски лири) и Палистър пристигнаха в края на 80-те съответно от Норич и Мидълзбро и станаха основата на първия голям отбор на Фъргюсън от началото на 90-те. Шмайхел се присъедини към Юнайтед през 1991 г. - година преди създаването на Висшата лига - само за 500 000 паунда от Брьондби и събра пет златни медала от Премиършип, три от турнира за ФА къп и Купата на лигата за осем години в отбора.
Солскяер (1,5 милиона) стана легенда в хода на 11-годишната си кариера на "Олд Трафорд", вкарвайки победния гол на финала в Шампионската лига през 1999 г. Фърдинанд струваше рекоррдните 29,1 милиона и бе взет от Лийдс през 2002 г., а Юнайтед плати 28 милиона паунда за сензацията на Евертън Рууни през 2004-та. Всеки от тях прекара над 10 години в Юнайтед и стартира в трите финала на Шампионската лига, които отборът игра между 2008 и 2011-а.
Роналдо беше на 18, когато дойде за 12,24 милиона паунда от Спортинг Лисабон през 2003 г., след което покори света. Видич и Евра пристигнаха през 2006 г. от Цървена звезда и Монако, а през следващия сезон бяха важни фигури за първия триумф на Юнайтед в Премиършип от четири години. Те също играха в трите финала в Шампионската лига, които Юнайтед достигна за четири сезона.
Фъргюсън убеди Ван Перси да избере Юнайтед вместо Сити за 24 милиона паунда през 2012-а, а холандецът изведе с головете си Юнайтед до последната титла от Висшата лига в клубната витрина през май следващата година.